
SECŢIA PENTRU PROCURORI
HOTĂRÂRE  NR. 1/P/21.01.2009
Pe rol soluţionarea acţiunii disciplinare formulată de Comisia de disciplină pentru procurori împotriva pârâtei R.I., prim procuror al Parchetului de pe lângă Judecătoria B., având ca obiect săvârşirea a două abateri disciplinare constând în încălcarea prevederilor legale referitoare la incompatibilităţi, prevăzute de art. 99 lit. a) din Legea nr. 303/2004, privind statutul judecătorilor şi procurorilor, republicată, cu modificările şi completările ulterioare.

 La apelul nominal făcut în şedinţa publică au răspuns Comisia de disciplină pentru procurori, prin reprezentanţi, inspectorii: D.F. şi R.D. şi pârâta procuror R.I., personal.

Procedura de citare legal îndeplinită.


S-a făcut referatul cauzei de către grefă, după care, 

Secţia procedează la audierea pârâtei procuror R.I. cu privire la faptele reţinute în sarcina sa, declaraţia sa fiind consemnată în scris şi ataşată la dosarul cauzei.

Nefiind cereri, chestiuni prealabile sau excepţii de invocat, Secţia acordă cuvântul părţilor pe fondul cauzei.

Având cuvântul, Comisia de disciplină pentru procurori, prin reprezentanţi, susţine că, în sarcina pârâtei procuror R.I. s-au reţinut două fapte, care constituie abateri disciplinare prevăzute de art. 99 lit. a) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, şi anume:

 - în calitate de prim-procuror al Parchetului de pe lângă Judecătoria B. a soluţionat, în temeiul art. 275 – 278 din Codul de procedură penală, plângerea împotriva soluţiei adoptate în dosarul nr. 63/P/2008, în condiţiile în care fiul său, O.R.I., era avocatul uneia din părţi;
- a dispus începerea urmăririi penale în dosarul nr. 201/P/2008, faţă de S.I., pentru săvârşirea infracţiunii de mărturie mincinoasă, în condiţiile în care fiul său, avocatul O.R.I., a reprezentat pe una din părţi la judecata în fond şi, a eliberat, fără respectarea dispoziţiilor regulamentare, o copie a actului procedural de începere a urmăririi penale; acesta a fost ulterior folosit de I.I., în dosarul civil nr. 789/196/2008 al Judecătoriei B., în care era reprezentat de avocat O.R.I., pentru a formula cerere de suspendare a judecării cauzei.

Pentru aceste motive, Comisia de disciplină pentru procurori, prin reprezentanţi, solicită admiterea acţiunii disciplinare şi aplicarea unei sancţiuni disciplinare. 
Pârâta procuror R.I. nu a depus întâmpinare şi a arătat că nu doreşte să propună probe în apărare. Având cuvântul, aceasta arată că regretă că nu a fost suficient de atentă şi a mizat pe faptul că nu greşeşte. 
În continuare arată că faptele reţinute în sarcina sa sunt adevărate iar cu privire la soluţia ce se va dispune în cauză lasă la aprecierea Secţiei pentru procurori.

Secţia constată închise dezbaterile şi reţine cauza în pronunţare.

SECŢIA PENTRU PROCURORI
Deliberând, asupra acţiunii disciplinare, constată următoarele:

Prin acţiunea disciplinară înregistrată pe rolul Secţiei pentru procurori, la data de 14.01.2009 sub nr. 1/P/2009, Comisia de disciplină pentru procurori a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtei R.I., prim-procuror al Parchetului de pe lângă Judecătoria B., pentru săvârşirea a două abateri disciplinare constând în încălcarea prevederilor legale referitoare la incompatibilităţi şi prevăzute de art. 99 lit. a) din Legea nr. 303/2004, republicată cu modificările şi completările ulterioare.

În motivarea acţiunii disciplinare s-a reţinut în esenţă că, pârâta procuror R.I. a soluţionat, în temeiul art. 275 - 278 din Codul de procedură penală, plângerea împotriva soluţiei adoptate în dosarul nr. 63/P/2008, în condiţiile în care fiul său O.R.I. era avocatul uneia din părţi şi a dispus începerea urmăririi penale în dosarul nr. 201/P/2008 faţă de S.I. pentru infracţiunea de mărturie mincinoasă, prevăzută de art. 260 Cod Penal, în condiţiile în care fiul acesteia, avocat O.R.I. a reprezentat pe una din părţi la judecata în fond. S-a reţinut de asemenea şi faptul că, a eliberat, fără respectarea dispoziţiilor regulamentare, o copie a actului procedural de începere a urmăririi penale, folosit de I.I. în dosarul civil nr. 789/196/2008 al Judecătoriei B., ce are ca obiect contestaţia la executare împotriva somaţiei de plată nr. 3978/2008 privind plata sumelor stabilite prin decizia civilă nr. 226/R/15.05.2008 a Tribunalului C.S., pentru a formula cerere de suspendare a judecării cauzei şi în care era reprezentat de avocat O.R.I. 

În drept, Comisia de disciplină pentru judecători şi-a întemeiat acţiunea pe dispoziţiile art. 99 - 101 din legea sus-menţionată.

În declaraţia dată în faţa Secţiei pentru procurori, pârâta procuror R.I. a declarat că, la data când procurorul G.L.D. l-a audiat pe numitul I.I. în dosarul nr. 63/P/2008 al Parchetului de pe lângă Judecătoria B., nu a avut cunoştinţă de faptul că fiul său l-a asistat pe acesta întrucât nu locuiesc în acelaşi imobil. Aceasta a precizat că s-a pronunţat cu privire la starea de incompatibilitate prin rezoluţia prin care a soluţionat plângerea împotriva soluţiei, considerând că nu este incompatibilă deoarece cauza se afla într-o altă etapă procesuală. Pârâta mai arată că, a considerat că la baza soluţiei a stat un raport de expertiză şi, oricum, soluţia putea fi atacată şi la instanţă.
În ceea ce priveşte faptul că a confirmat începerea urmăririi penale faţă de S.I., pârâta a declarat că nu a cunoscut faptul că fiul său l-a asistat pe I.I. în procesul civil ce a stat la baza procesului penal, neverificând sentinţa civilă ataşată la dosarul cauzei însă avea cunoştinţă de faptul că, fiul său îl asistase, în calitate de avocat, în alte cauze. Pârâta a mai arătat că nu are cunoştinţă dacă s-a eliberat lui I.I. o copie a rezoluţiei de începere a urmăririi penale faţă de S.I., însă a dispus prin ordin rezolutiv eliberarea acesteia.
Secţia pentru procurori, reţine următoarea situaţie de fapt: 

1. La data de 13.11.2008, a fost înregistrată la Consiliul Superior al Magistraturii sesizarea numitului I.I. prin care solicita efectuarea de verificări faţă de prim-procurorul R.I. de la Parchetul de pe lângă Judecătoria B., sub aspectul săvârşirii abaterilor disciplinare prevăzute de art. 99 lit. a şi h din Legea 303/2004 privind statutul judecătorilor şi procurorilor, republicată şi modificată, constând în încălcarea dispoziţiilor referitoare la incompatibilităţi.
Pârâta R.I. a fost numită procuror la Parchetul de pe lângă Judecătoria O. la data de 15.05.2007, anterior desfăşurându-şi activitatea ca avocat. La data de 07.07.2008 a fost delegată în funcţia de prim-procuror la Parchetul de pe lângă Judecătoria B., delegarea fiind prelungită până la data de 31.12.2008.

La data de 12.03.2008, în timp ce dosarul civil nr. 871/194/2007 se afla pe rolul Judecătoriei B., I.I. a formulat plângere penală la Parchetul de pe lângă Judecătoria B. împotriva lui I.I., pentru săvârşirea infracţiunilor prevăzute de art. 290 şi 291 Cod penal, susţinând că a falsificat înscrisul intitulat „proces-verbal tranzacţie angajament”, pe care l-a folosit în acest dosar civil.

Plângerea a format obiectul dosarului penal nr. 63/P/2008 iar la 13.03.2008, prim-procurorul delegat la acea data, G.L.D., l-a audiat pe făptuitorul I.I. în prezenţa apărătorului ales, avocat O.R.I. La data de 17.09.2008, organele de poliţie au înaintat dosarul Parchetului de pe lângă Judecătoria B., cu propunere de soluţionare, dosarul fiind repartizat de prim procurorul R.I. procurorului G.L.D., care prin rezoluţia din data de 30.09.2008 a dispus neînceperea urmăririi penale faţă de I.I. pentru săvârşirea infracţiunii prevăzută de art. 290 Cod penal, apreciind că fapta nu există.  
La data de 04.11.2008, numitul I.I. a formulat plângere împotriva acestei soluţii, în cuprinsul plângerii menţionând faptul că învinuitul I.I. a fost apărat de către avocatul O.R.I., care este fiul prim-procurorului Parchetului de pe lângă Judecătoria B., acţiune care contravine art. 20 din Legea nr. 51/1995 pentru organizarea şi exercitarea profesiei de avocat. Plângerea a fost înregistrată sub nr. 61/II/2/2008, fiind reţinută de prim-procurorul R.I. în vederea soluţionării.
Prin referatul nr. 61/II/2/2008 din 10.11.2008, prim-procurorul R.I. a dispus respingerea plângerii ca neîntemeiată, pronunţându-se şi asupra stării de incompatibilitate invocată de petent, arătând că nu există cazul de incompatibilitate întrucât la data de 12.03.2008, când s-a formulat plângerea penală şi la 13.03.2008, când a fost audiat făptuitorul, îndeplinea funcţia de procuror la Parchetul de pe lângă Judecătoria O.

2. La data de 22.08.2008 I.I. a formulat plângere penală împotriva lui S.I. pentru săvârşirea infracţiunii de mărturie mincinoasă, susţinând că la data de 14.11.2007, fiind audiat în dosarul civil nr. 196/194/2007 al Judecătoriei B., a făcut afirmaţii nereale. Plângerea penală a fost înregistrată sub nr. 201/P/2008 la Parchetul de pe lângă judecătoria B. iar la data de 14.11.2008, organele de poliţie au propus începerea urmăririi penale faţă de S.I. pentru săvârşirea infracţiunii prevăzute de art. 260 Cod penal. Prin rezoluţia din 15.11.2008, prim-procurorul R.I. a confirmat începerea urmăririi penale faţă de S.I., pentru săvârşirea infracţiunii prevăzute de art. 260 Cod penal iar la data de 03.12.2008 a procedat la audierea acestuia în calitate de învinuit.
La data de 16.11.2008, I.I. a solicitat Parchetului de pe lângă Judecătoria B., eliberarea unei copii a „ordonanţei de începere a urmăririi penale faţă de S.I.”, cererea fiind primită de pârâta procuror R.I. care, prin ordinul rezolutiv din 16.11.2008, a dispus „eliberare copie rezoluţie”. 

Actul procedural astfel obţinut a fost folosit de I.I. în dosarul civil nr. 789/196/2008 al Judecătoriei B., ce are ca obiect contestaţia la executare împotriva somaţiei de plată nr. 3978/2008, privind plata sumelor stabilite prin decizia civilă nr. 226/R/15.05.2008 a Tribunalului C.S., pentru a formula cerere de suspendare a judecării cauzei şi în care este reprezentat de avocat O.R.I.
Prin sentinţa civilă nr. 698/27.11.2008, Judecătoria B. a respins cererea de suspendare ca neîntemeiată, a admis contestaţia la executare şi a anulat ca nelegală somaţia de plată nr. 3978/03.07.2008.

Secţia pentru procurori, analizând declaraţiile date de pârâta procuror precum şi sesizarea formulată de petentul I.I., constată că soluţionarea plângerii împotriva soluţiei de către prim-procurorul R.I. s-a făcut cu încălcarea dispoziţiilor art. 48 lit. d coroborate cu dispoziţiile art. 49 alin. 2 din Codul de procedură penală. Conform acestora, procurorul este incompatibil să soluţioneze o cauză dacă există împrejurări din care rezultă că este interesat sub orice formă, el, soţul sau vreo rudă apropiată. Susţinerile pârâtei procuror, prin care arată că nu a fost recuzată expres nu pot fi primite întrucât potrivit dispoziţiilor art. 50 din Codul de procedură penală, persoana incompatibilă este obligată să declare procurorului ierarhic faptul că se abţine, de îndată ce a luat cunoştinţă de existenţa cazului de incompatibilitate. Aceeaşi obligaţie de a se abţine în soluţionarea unei cauze, atunci când există un conflict între interesul magistratului şi interesul public de înfăptuire a justiţiei este instituită şi de art. 5 din Legea nr. 303/2004 privind statutul judecătorilor şi procurorilor. În cauză au existat suspiciuni privind imparţialitatea procurorului, acestea fiind explicit menţionate în plângerea formulată de I.I. 
De asemenea, interpretarea aceloraşi dispoziţii legale conduce şi la înlăturarea apărărilor pârâtei conform cărora, la momentul soluţionării plângerii împotriva soluţiei nu era incompatibilă, întrucât fiul său fusese prezent doar la audierea făptuitorului iar plângerea împotriva soluţiei reprezintă o altă etapă procesuală, legea nefăcând distincţie în acest sens. 
Secţia pentru procurori va înlătura şi apărările pârâtei referitoare la faptul că pentru soluţionarea plângerii a avut în vedere concluziile unui raport de expertiză fiind lipsit de relevanţă şi faptul că soluţia putea fi atacată la instanţa competentă să judece cauza în fond, întrucât starea de incompatibilitate nu este condiţionată de dovedirea unui prejudiciu efectiv cauzat vreuneia dintre părţi.
Totodată, din nota de relaţii dată de pârâta procuror R.I. în cadrul cercetărilor prealabile, rezultă că pe lista incompatibilităţilor existente la Baroul de avocaţi C.S., avocatul O.R.I. apare ca fiind incompatibil în vederea exercitării profesiei de avocat la Parchetul de pe lângă Judecătoria O. sau la Parchetul de pe lângă Judecătoria B. şi la Direcţia Naţională Anticorupţie, unde mama sa, respectiv tatăl său funcţionează ca procurori.

Pentru motivele arătate, Secţia reţine că fapta prim-procurorului R.I., de a soluţiona, în temeiul art. 275-278 din Codul de procedură penală, plângerea împotriva soluţiei adoptate în dosarul nr. 63/P/2008, constituie abaterea disciplinară prevăzută de art. 99 lit. a din Legea nr. 303/2004, privind statutul judecătorilor şi procurorilor deoarece aceasta, era rudă apropiată cu avocatul uneia dintre părţi, acesta având interes ca dosarul să fie soluţionat în favoarea clientului său iar soluţia să menţinută pe cale ierarhică.
Cu privire la cea de-a doua faptă ce face obiectul prezentei judecăţi, Secţia constată că nu pot fi reţinute argumentele pârâtei procuror R.I., privitoare la faptul că nu îl cunoaşte pe martor şi nu a discutat cu fiul său despre probele administrate în dosarele în care acesta a fost avocat, întrucât atunci când a dispus începerea urmăririi penale faţă de S.I. trebuia să cunoască împrejurările concrete ale comiterii faptei, calitatea făptuitorului şi soluţiile pronunţate de instanţele de fond şi de apel. De asemenea, atunci când a dispus eliberarea unei copii a rezoluţiei de începere a urmăririi penale numitului I.I., trebuia să solicite dosarul cauzei şi să efectueze verificări privitoare la calitatea procesuală a acestuia.
Inexistenţa unei cereri de recuzare formulată de părţi ori de contestare a actului prin care s-a dispus începerea urmăririi penale în cauză nu poate exonera de răspundere persoana care avea obligaţia de a se abţine de la acte sau fapte care creează suspiciuni privind imparţialitatea sa în judecarea unei cauze.
Secţia pentru procurori, analizând probele administrate în cauză, constată că sunt întrunite, sub aspect obiectiv şi sub aspect subiectiv, elementele constitutive ale abaterii disciplinare prevăzute de art. 99 lit. a din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare.

Pentru considerentele de mai sus, Secţia pentru procurori urmează să admită acţiunea disciplinară formulată de Comisia de disciplină pentru procurori împotriva procurorului R.I. şi, având în vedere caracterul repetitiv al abaterilor săvârşite, să îi aplice acesteia sancţiunea „diminuării indemnizaţiei lunare cu 15 % pe o perioadă de 3 luni” prevăzută de art. 100 lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare. 

Văzând şi dispoziţiile art. 48 şi art. 49 alin. 2 din Legea nr. 317/2004 privind Consiliul Superior al Magistraturii, republicată, cu modificările ulterioare.
PENTRU ACESTE MOTIVE

ÎN NUMELE LEGII

HOTĂRĂŞTE:
Admite acţiunea disciplinară formulată de Comisia de disciplină pentru procurori împotriva procurorului R.I. de la Parchetul de pe lângă Judecătoria B.. 

În baza art. 100 lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, aplică procurorului R.I., sancţiunea „diminuării indemnizaţiei de încadrare lunară cu 15% pe o perioadă de 3 luni”, pentru săvârşirea abaterilor disciplinare prevăzute de art. 99 lit. a din Legea nr. 303/2004, privind statutul judecătorilor şi procurorilor, republicată cu modificările şi completările ulterioare.
Cu drept de recurs în termen de 15 zile, de la comunicare, la Completul de 9 judecători al Înaltei Curţi de Casaţie şi Justiţie.
Pronunţată în şedinţă publică.

